Það sem af er ári hafa bandarísk hlutabréf hækkað áberandi meira en annars staðar á Vesturlöndum , og þótt víðar sé leitað . S & P500 hlutabréfavísitalan – sem inniheldur 500 stór skráð félög víðs vegar um Bandaríkin – hefur hækkað um 23% það sem af er ári , samanborið við 16% hækkun sambærilegrar vísitölu í Evrópu , 12% í Kína og 10% á nýmörkuðum . Þá hefur MSCI heimsvísitalan að Bandaríkjunum undanskildum hækkað um 13% , á meðan bandaríski hluti hennar hefur hækkað jafn mikið og S & P500 , um 22% . Allir 11 undirflokkar S & P500 hafa hækkað á árinu , en mest þó upplýsingatækniflokkurinn , um heil 37% . Af einstökum fyrirtækjum ber helst að nefna tæknirisann Apple , smávöruverslunarkeðjuna Target og veitingastaðakeðjuna Chipotle Mexican Grill , sem öll hafa hækkað um eða yfir 60% . Í takt við hækkun bandarískra hlutabréfa umfram önnur eru þau nú dýrari miðað við hagnað . Wall Street Journal tekur saman svokallað V / H-hlutfall ( verð deilt með hagnaði ) á helstu mörkuðum heims , en S & P500 ber þar af með rétt um 20 , á meðan hlutfallið er um 17 hjá Japan , Mexíkó , Frakklandi og Evrópu í heild , og aðeins tæplega 13 á kóreskum mörkuðum . Góð uppgjör og hagtölurGreinendur telja hækkun bandarískra hlutabréfa nýverið að einhverju leyti mega rekja til aukinnar jákvæðni fjárfesta gagnvart tollaviðræðum Bandaríkjanna og Kína . Fyrir mánuði síðan sömdu bandarísk og kínversk yfirvöld um vopnahlé í tollastríðinu sem farið hefur stigvaxandi síðustu tæpu tvö ár . Fleira kemur þó til en vonir og væntingar um betri tíma í samskiptum stórveldanna tveggja . Uppgjör bandarískra fyrirtækja fyrir þriðja ársfjórðung , sem birt voru á dögunum , komu almennt betur út en spáð hafði verið , og helstu hagvísar þar í landi hafa að sama skapi verið jákvæðir . Sterk einkaneysla og jákvæðari þróun á vinnumarkaði en á hafði horfst virðast hafa sefað áhyggjur af yfirvofandi niðursveiflu í bili . Hlutabréf stungið hagvöxt afÞótt bjartsýni virðist almennt ríkja á bandarískum hlutabréfamörkuðum þessa dagana heyrast einnig áhyggjuraddir . Einn greinandi segir að verðþróun hlutabréfa í víðu samhengi ætti til lengri tíma að vera svipuð og hagvöxtur , og vísar til orða Warrens Buffet þar að lútandi . Bandarísk fyrirtæki af öllum stærðum og gerðum hafi hins vegar aldrei verið hlutfallslega jafn dýr miðað við landsframleiðslu . Staðan sé svo jafnvel enn verri fyrir stór bandarísk fyrirtæki sem horfi á frekari vöxt utan landsteinanna , hvar hagvaxtarhorfur eru víða mun verri en þær bandarísku . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .